**คาร์ลอตาแห่งเบลเยียม สมเด็จพระจักรพรรดินีแห่งเม็กซิโก** หรือ **เจ้าหญิงชาร์ลอตแห่งเบลเยียม** (ภาษาอังกฤษ: Princess Charlotte of Belgium, ภาษาเยอรมัน: Prinzessin Charlotte von Belgien) (พระนามเต็ม: มารี ชาร์ลอต อเมลี่ ออกัสตีน วิคโตร์ คลีเมนตีน ลีโอโพลดีน, Marie Charlotte Amélie Augustine Victoire Clémentine Léopoldine von Habsburg-Lorraine (de Saxe-Coburg and Gotha)) ทรงเป็นเจ้าหญิงแห่งเบลเยียม และสมเด็จพระจักรพรรดินีมเหสีในสมเด็จพระจักรพรรดิแม็กซีมีเลียนที่ 1 แห่งเม็กซิโกอีกด้วย

พระราชประวัติ
-------------

เจ้าหญิงชาร์ลอตเมื่อทรงพระเยาว์
สมเด็จพระจักรพรรดินีคาร์ลอตา พระราชสมภพเมื่อวันที่ 7 มิถุนายน พ.ศ. 2383 ณ พระราชวังลาเค็น กรุงบรัสเซลส์ ประเทศเบลเยียม เป็นพระราชธิดาเพียงพระองค์เดียวในสมเด็จพระราชาธิบดีลีโอโพลด์ที่ 1 แห่งเบลเยียม และพระมเหสีองค์ที่ 2 ของพระองค์ เจ้าหญิงหลุยส์-มารีแห่งฝรั่งเศส พระองค์ทรงได้พระราชทานพระนามจากพระบิดา โดยนำพระนามจากพระมเหสีพระองค์แรกของพระองค์ เจ้าหญิงชาร์ลอต ออกัสต้าแห่งเวลส์ (พระราชธิดาในสมเด็จพระเจ้าจอร์จที่ 4 แห่งสหราชอาณาจักร) ที่ทรงสวรรคตกะทันหัน พระองค์เป็นพระญาติกับสมเด็จพระราชินีนาถวิกตอเรียแห่งสหราชอาณาจักร และเจ้าฟ้าชายอัลเบิร์ต เจ้าชายพระราชสวามีในสมเด็จพระราชินีนาถวิคตอเรียอีกด้วย

เมื่อทรงพระเยาว์ พระองค์ทรงมีความสนิทสนมกับสมเด็จพระอัยกีของพระองค์ เจ้าหญิงมาเรีย อมาเลียแห่งทู ซิชิลีส์ ซึ่งเป็นสมเด็จพระราชินีแห่งฝรั่งเศส พระมเหสีในสมเด็จพระเจ้าหลุยส์ ฟิลิปป์ที่ 1 แห่งฝรั่งเศส เมื่อทรงทุกข์ หรือทุกข์พระทัยอันใด ก็เสด็จพระราชดำเนินไปหาสมเด็จพระอัยกีอยู่เสมอ

เมื่อพระองค์ทรงเจริญพระชันษา 10 ชันษา สมเด็จพระราชินีหลุยส์-มารีทรงสวรรคตกะทันหันด้วยโรควัณโรค สมเด็จพระราชาธิบดีลีโอโพลด์จึงทรงนำพระองค์ไปฝากเลี้ยงกับท่านเคาน์เตสแห่งเฮาสต์ ซึ่งเป็นพระสหายสนิทของสมเด็จพระราชบิดา และ 1 ปีต่อมา พระองค์ก็ทรงย้ายมาประทับที่พระตำหนักแคลร์มอนต์ เซอร์เรย์ สหราชอาณาจักร พระองค์ทรงย้ายมาประทับกับสมเด็จพระราชินีมาเรีย อมาเลีย พระอัยกี ซึ่งขณะนั้น พระราชวงศ์ฝรั่งเศสทรงอยู่ในการลี้ภัย เนื่องจากมีการปฏิวัติ รัฐประหารปฏิรูปการปกครอง

อภิเษกสมรส และอาร์คดัชเชสแห่งออสเตรีย
-------------------------------------

อาร์คดยุคเฟอร์ดินานด์ แม็กซีมีเลียน และเจ้าหญิงชาร์ลอตเมื่อทรงอภิเษกสมรส
เมื่อวันที่ 27 กรกฎาคม พ.ศ. 2400 ขณะนั้นมีพระชันษาเพียง 17 ชันษา พระองค์ทรงอภิเษกสมรสกับอาร์คดยุคเฟอร์ดินานด์ แม็กซีมีเลียนแห่งออสเตรีย พระอนุชาในสมเด็จพระจักรพรรดิฟรานซ์ โจเซฟ หลังจากการอภิเษกสมรสแล้ว พระองค์ก็ทรงได้รับการสถาปนาเป็น **อาร์คดัชเชสแห่งออสเตรีย** และด้วยความที่เป็นพระชายาของอาร์คดยุคเฟอร์ดินานด์ แม็กซีมีเลียน พระองค์จึงทรงเป็นที่พึงพอพระทัยของอาร์คดัชเชสโซฟี พระสัสสุเป็นอย่างยิ่ง โดยเมื่อทรงมีเวลาว่าง อาร์คดัชเชสโซฟีจะทรงเรียกพระองค์ไปเข้าเฝ้าเสมอ นอกจากนี้ พระองค์ยังทรงไม่ชอบสมเด็จพระจักรพรรดินีเอลิซาเบธ พระมเหสีในสมเด็จพระจักรพรรดิฟรานซ์ โจเซฟเป็นอย่างยิ่ง เหตุผลเนื่องจากที่สมเด็จพระจักรพรรดินีทรงมีความสนิทสนมกับพระสวามีของพระองค์มากเกินไป และนอกจากนี้พระองค์ยังทรงเห็นว่า สมเด็จพระจักรพรรดินีมีพระพักตร์สิริโฉมงดงามกว่าพระองค์ ต่อมา พระองค์และพระสวามีทรงย้ายที่ประทับไปอยู่ที่ประเทศอิตาลี เพราะเนื่องจากพระสวามีทรงได้รับการแต่งตั้งเป็นอุปราชแห่งราชอาณาจักรลอมบาร์ดีและเวเนเทีย ซึ่งขณะนั้นเป็นส่วนหนึ่งของจักรวรรดิออสเตรีย

สมเด็จพระจักรพรรดินีแห่งเม็กซิโก
--------------------------------

ในช่วงปีพ.ศ. 2403 สมเด็จพระจักรพรรดินโปเลียนที่ 3 แห่งฝรั่งเศส ได้เข้าไปรุกรานเม็กซิโก เป็นเหตุให้มีการแทรกแซงระบอบการเมืองการปกครองของเม็กซิโก ฝรั่งเศสได้ทีอยากฟื้นฟูระบอบจักรวรรดินิยมเสียใหม่ แทนที่พระองค์จะทรงปกครองเม็กซิโกเอง กลับทรงมอบราชบัลลังก์อิมพีเรียลเม็กซิโกให้กับอาร์คดยุคเฟอร์ดินานด์ แม็กซีมีเลียน พระองค์และพระชายาจึงเสด็จพระราชดำเนินไปยังประเทศเม็กซิโก โดยทรงเถลิงวัลย์ราชสมบัติเป็นสมเด็จพระจักรพรรดิแห่งเม็กซิโก ส่วนอาร์คดัชเชสชอร์ลอต ก็ทรงได้รับการสถาปนาเป็นสมเด็จพระจักรพรรดินีแห่งเม็กซิโก โดยทรงใช้พระนามของพระองค์เป็นภาษาสเปนว่า *คาร์ลอตา* (Carlota) และนอกจากนี้ พระองค์และพระสวามีของพระองค์ทรงย้ายที่ประทับมาที่ปราสาทชาพัลเตเพ็ค ชานกรุงเม็กซิโก ซิตี้อีกด้วย

เพียงไม่กี่เดือน หลังจากได้ทรงครองราชย์ สมเด็จพระจักรพรรดิแม็กซีมีเลียน และสมเด็จพระจักรพรรดินโปเลียนทรงตกลงกันถอนกำลังออกจากเม็กซิโก ทำให้นักสาธารณรัฐนิยมได้ที ทำการก่อปฏิวัติ รัฐประการปฏิรูปการเมืองการปกครองทันที การก่อรัฐประหารครั้งนี้ มีประเทศสหรัฐอเมริกาเป็นผู้สนับสนุน โดยส่งหน่วยรบปิดกั้นทางเข้าประเทศ ทำให้กองทัพฝรั่งเศส ซึ่งเข้ามาช่วยเหลือ ไม่สามารถเข้าไปได้ เป็นเหตุทำให้สมเด็จพระจักรพรรดิแม็กซีมีเลียนทรงถูกจับกุม ส่วนตัวพระองค์เองทรงหลบหนีรอดไปได้ โดยก่อนหน้านั้น พระราชสวามีทรงให้พระองค์หลบหนีออกไปก่อนพร้อมด้วยผู้ติดตาม โดยพระองค์ทรงอพยพกลับไปยังยุโรป และไม่เสด็จพระราชดำเนินกลับเม็กซิโกอีกเลย

เบนิโต ยัวเรซ แกนนำกลุ่มปฏิวัติ (ภายหลังดำรงตำแหน่งเป็นประธานาธิบดีแห่งเม็กซิโก) ได้ให้ศาลตัดสินประหารชีวิตสมเด็จพระจักรพรรดิแม็กซีมีเลียน เป็นเหตุให้ต้องล้มล้างจักรวรรดิเม็กซิโกที่ 2 ตั้งแต่บัดนั้น ส่วนสมเด็จพระจักรพรรดินีคาร์ลอต้า เจ้าฟ้าชายฟิลลิปป์แห่งเบลเยียม เค้านท์แห่งแฟลนเดอร์ส พระเชษฐาทรงส่งกองทัพบกไปรับพระองค์กลับมาที่ประเทศเบลเยียม มาตุภูมิ พระองค์จึงทรงประทับอยู่ที่ปราสาทโบรชเอาต์ เมืองเมยส์ ตั้งแต่บัดนั้นเป็นต้นมา

เมื่อเกิดสงครามโลกครั้งที่ 1 เบลเยียมได้ถูกล้อมโดยกองทัพของเยอรมนี แต่ปราสาทโบรชเอาต์ที่พระองค์ทรงประทับอยู่ไม่ถูกล้อม และกองทัพเยอรมันไม่กล้ารุกล้ำเขตพระราชฐานได้ เพราะเนื่องจากออสเตรียได้ขอยกเว้นไว้ เพราะพระองค์เป็นพระบรมวงศานุวงศ์ออสเตรียเช่นกัน

สวรรคต
------

ในช่วงเวลาสุดท้ายของพระชนม์ชีพของพระองค์นั้น พระองค์ทรงเริ่มมีพระอาการประชวร ซึ่งสาเหตุเกิดจากการที่พระองค์ทรงหวาดระแวง โดยพระองค์ยังทรงรอการกลับมาของพระราชสวามี โดยพระองค์ยังทรงไม่รู้ว่าพระราชสวามีถูกประหารชีวิตแล้ว โดยทรงหวังว่า พระราชสวามีจะต้องทรงกลับมาหาพระองค์ ซึ่งระหว่างการรอคอยนั้น พระองค์ทรงอยู่กับตุ๊กตาคู่พระทัยของพระองค์ โดยพระองค์ตั้งชื่อว่า *แม็กซ์* โดยทรงถือว่าตุ๊กตาเป็นตัวแทนของพระสวามีของพระองค์

สมเด็จพระจักรพรรดินีคาร์ลอตาเสด็จสวรรคต เมื่อวันที่ 19 มกราคม พ.ศ. 2470 สิริพระชนมพรรษาได้ 86 พรรษา

พระราชอิสริยยศ
--------------

* 7 มิถุนายน พ.ศ. 2383 - 27 กรกฎาคม พ.ศ. 2400: เจ้าหญิงชาร์ลอตแห่งเบลเยียม  **(*Her Royal Highness* Princess Charlotte of Belgium)**
* 27 กรกฎาคม พ.ศ. 2400 - 10 เมษายน พ.ศ. 2407: อาร์คดัชเชสชาร์ลอทเทอแห่งออสเตรีย  **(*Her Imperial and Royal Highness* The Archduchess Charlotte of Austria)**
* 10 เมษายน พ.ศ. 2407 - 19 มิถุนายน พ.ศ. 2410: สมเด็จพระจักรพรรดินีแห่งเม็กซิโก  **(*Her Imperial Majesty* The Empress of Mexico)**
* 19 มิถุนายน พ.ศ. 2410 - 19 มกราคม พ.ศ. 2470: สมเด็จพระจักรพรรดิคาร์ลอตา  **(*Her Imperial Majesty* The Empress Carlota of Mexico)**

ราชตระกูล
---------

**พระราชตระกูลในสามรุ่นของเจ้าหญิงชาร์ลอตแห่งเบลเยียม**|
|  |
| **เจ้าหญิงชาร์ลอตแห่งเบลเยียม** | **พระชนก:**พระเจ้าเลออปอลที่ 1 แห่งเบลเยียม | **พระอัยกาฝ่ายพระชนก:**ฟรันซ์ ดยุกแห่งซัคเซิน-โคบวร์ค-ซาลเฟลด์ | **พระปัยกาฝ่ายพระชนก:**ดยุคเอิร์นส์ ฟรีดริชแห่งแซ็กซ์-โคบูร์ก-ซาลเฟลด์ |
| **พระปัยยิกาฝ่ายพระชนก:**เจ้าหญิงโซเฟีย แอนโตเนียแห่งบรันสวิค-โวลเฟนบืทเทล |
| **พระอัยยิกาฝ่ายพระชนก:**เจ้าหญิงออกัสต้าแห่งรอยส์-เอเบอร์สดอร์ฟ | **พระปัยกาฝ่ายพระชนก:**เค้านท์เฮ็นริคที่ 24 แห่งรอยส์-เอเบอร์สดอร์ฟ |
| **พระปัยยิกาฝ่ายพระชนก:**เจ้าหญิงแคโรไลน์ เออร์เนสตีนแห่งเออร์แบช-เชินเบิร์ก |
| **พระชนนี:**หลุยส์-มารีแห่งออร์เลอ็อง | **พระอัยกาฝ่ายพระชนนี:**พระเจ้าหลุยส์-ฟีลิปที่ 1 แห่งฝรั่งเศส | **พระปัยกาฝ่ายพระชนนี:**หลุยส์ ฟิลิปที่ 2 ดยุกแห่งออร์เลอ็อง |
| **พระปัยยิกาฝ่ายพระชนนี:**หลุยส์ มารี อาเดลาอีด เดอ บูร์บง |
| **พระอัยยิกาฝ่ายพระชนนี:**มารีอา อะเมเลียแห่งเนเปิลส์และซิซิลี | **พระปัยกาฝ่ายพระชนนี:**สมเด็จพระราชาธิบดีเฟอร์ดินานด์ที่ 1 แห่งทู ซิชิลีส์ |
| **พระปัยยิกาฝ่ายพระชนนี:**อาร์คดัชเดสมารี แคโรไลน์แห่งออสเตรีย |

อ้างอิง
-------

* del Paso,Fernando: Noticias del Imperio. México 1987
* Bibesco, Princesse Marthe: Charlotte et Maximilien. París 1962.
* Castelot, André: Maximiliano y Carlota. La Tragedia de la Ambición. México 1985.
* Corti, Conte Egon Caesar: Maximilian und Charlotte von Mexiko. Nach dem bisher unveröffentlichten Geheimarchive des Kaisers Maximilian und sonstigen unbekannten Quellen. 2 Vols. Zurich, Leipzig, Viena 1924.
* Corti, Conte Egon Caesar: Maximilian von Mexiko. Die Tragödie eines Kaisers. Francfort del Meno 1953.
* Desternes, Suzanne; Chandet, Henriette: Maximilien et Charlotte. París 1964.
* Gómez Tepexicuapan, Amparo: "Carlota en México." En: Igler, Susanne; Spiller, Roland (eds.) : Más nuevas del imperio. Estudios interdisciplinarios acerca de Carlota de México. Francfort del Meno 2001. (=Erlanger Lateinamerika-Studien. 45). p. 27-40.
* Miguel de Grecia: La Emperatriz del Adiós. El trágico destino del emperador Maximiliano y su mujer Carlota. Barcelona 2000.
* Harding, Bertita: Phantom Crown. The story of Maximilian and Carlota of Mexico. 3a edición. México 1967 [1935].
* Haslip, Joan: The Crown of Mexico: Maximilian and his Empress Carlota. 2a edición. Nueva York 1972.
* Hyde, Montgomery H.: Mexican Empire. The history of Maximilian and Carlota of Mexico. Londres 1946.
* Igler, Susanne: Carlota de México. México 2002. (=Grandes Protagonistas de la Historia Mexicana) [segunda edición: 2006].
* Igler, Susanne: De la intrusa infame a la loca del castillo: Carlota de México en la literatura de su 'patria adoptiva'. Frankfurt: Peter Lang 2007 (Studien und Dokumente zur Geschichte der Romanischen Literaturen, 58).
* Kerckvoorde, Mia: Charlotte. La passion et la fatalité. París 1981.
* Maria y Campos, Armando: Carlota de Bélgica. La infortunada Emperatriz de México. México 1944.
* Praviel, Armand: La vida trágica de la emperatriz Carlota. Buenos Aires 1937.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**เจ้าหญิงชาร์ลอตแห่งเบลเยียม**

* Biography of Charlotte of Belgium (1840-1927)
* Imperial House of Mexico
* Find-A-Grave profile for Carlotta Empress of Mexico

| * ด
* ค
* ก
เจ้าหญิงแห่งเบลเยียม |
| --- |
| เริ่มนับรุ่นจากพระราชวงศ์ที่สืบเชื้อสายจากพระเจ้าเลออปอลที่ 1 แห่งเบลเยียม |
| รุ่นที่ 1 | 
* จักรพรรดินีชาร์ลอตแห่งเม็กซิโก

 |
| รุ่นที่ 2 | 
* เจ้าหญิงหลุยส์แห่งซัคเซิน-โคบูร์กและโกทา
* เจ้าหญิงสเตฟานี มกุฎราชกุมารีแห่งออสเตรีย
* เจ้าหญิงคลิเมนไทน์ เจ้าหญิงนโปเลียน
* เจ้าหญิงโฌเซฟีน มารี
* เจ้าหญิงอ็องเรียต ดัชเชสแห่งเวนมอนต์
* เจ้าหญิงโฌเซฟีน การอลีนแห่งโฮเอินท์ซ็อลเลิร์น

 |
| รุ่นที่ 3 | 
* พระราชินีมารี-โจเซแห่งอิตาลี

 |
| รุ่นที่ 4 | 
* แกรนด์ดัชเชสโฌเซฟีน-ชาร์ล็อตแห่งลักเซมเบิร์ก
* เจ้าหญิงมารี-คริสติน นางจอร์จเกอร์
* เจ้าหญิงมารี-แอ็สเมราลดา เลดีมอนคาดา

 |
| รุ่นที่ 5 | 
* เจ้าหญิงอัสตริด อาร์ชดัชเชสแห่งออสเตรีย-เอสเต
* เจ้าหญิงแดลฟีน

 |
| รุ่นที่ 6 | 
* เจ้าหญิงเอลีซาแบ็ต ดัชเชสแห่งบราบันต์
* เจ้าหญิงเอเลออนอร์
* เจ้าหญิงมาเรีย ลอรา อาร์ชดัชเชสแห่งออสเตรีย-เอสเต\*
* เจ้าหญิงลุยซา มาเรีย อาร์ชดัชเชสแห่งออสเตรีย-เอสเต
* เจ้าหญิงเลติเชีย มาเรีย อาร์ชดัชเชสแห่งออสเตรีย-เอสเต
* เจ้าหญิงหลุยส์
* เจ้าหญิงโฌเซฟีน

 |
| *\*สถาปนาเป็นเจ้าหญิงเเห่งเบลเยียมเมื่อวันที่ 2 ธันวาคม ค.ศ. 1991* |